**1001 nopţi de poezie**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Eu m-am născut din lacrimile calde

Ale durerii unui alt pământ

Căzute în oceanul fără ţărmuri

Al dragostei de versuri şi cuvânt.

Ţi-aduci aminte ochii plini de soare

Pe care-i sărutai în zori de zi?

Au zămislit poveşti o mie una,

Din fiecare lacrimă, să ştii,

Ce-a devenit o literă-ncrustată

Pe coli de gând, acum mă răsfoieşti...

O mie una nopţi de poezie

Ţi-au fost de-ajuns, iubite, să citeşti?

- Am strâns pe buze note de culoare

Şi-am căutat un nerostit cuvânt

Să ne unească-ntr-un poem platonic

Cum nu s-a scris vreodată pe pământ

Să fi trecut de-atunci o mie una

De nopţi păgâne? Marile poveşti

Se scriu pe pragul inimii, iubito,

Şeherezada mea, îţi aminteşti?

Amestecai emoţii şi cerneală,

Iar gândul meu dansa desculţ pe jar

Când cai arabi îmi alergau prin sânge,

Aș vrea să-mi dai încă pe-atât în dar.

Liliana Trif Ioan Grigoraș

\* poezia cu numărul 1001 semnată Liliana Trif Ioan Grigoraș